Cegléd Város Önkormányzata

Képviselő-testületének

2700 Cegléd, Kossuth tér 1.

Tárgy: Módosító Képviselő-testület és szervei

új szervezeti és működési

szabályzatának módosításához

**MÓDOSÍTÓ-KIEGÉSZÍTŐ ELŐTERJESZTÉS**

**Cegléd Város Önkormányzata Képviselő-testületének, valamint valamennyi bizottságának**

**2024. decemberi soros ülésére**

A város működőképességének biztosítása érdekében - a jelenlegi önkormányzati működési rend kiegészítésére teszek javaslatot a Szervezeti és Működési Szabályzat módosításával.

Teszem ezt egyrészről azért, mert látható, hogy a polgármester úr részéről semmilyen szándék és törekvés sincs arra, hogy azon a (jelenlegi) struktúrán, amely bizonyítottan nem működik hatékonyan, változtasson. Teszem azért is, mert a FIDESZ-KDNP képviselőcsoportja és én sem szeretném, hogy Cegléd városa, nem tanulva a múlt hibáiból, a jövőben is a következmények nélküliség városa maradjon.

Megértettük, bár elfogadni nem tudjuk, hogy a polgármester úr gondolatiságában a felelősség kérdése, sem jogi, sem politikai értelemben nem vetődik fel az elhibázott ipari park projekt szabálytalansága okán.

***A fentiek alapján javaslatot teszünk a Képviselő-testület és szervei szervezeti és működési szabályzatáról szóló 22/2024. (XI. 12.) önkormányzati rendelet (új Kt. SzMSz) módosítására.***

Cegléd, 2024. december 3.

Andó Gábor

A Jogi Ügyrendi-Közbiztonsági Bizottság külső tagja

Az előterjesztés tartalmát megismertem, annak szándékával alapvetően egyetértek, ugyanakkor annak szakmai tartalma összehangolásra szorul a Hivatal által előkészítés alatt álló SZMSZ verzióval, illetve jogi értelemben is több pontosítást igényel. Fentiek biztosítása érdekében összehívom a Jogi Ügyrendi-Közbiztonsági Bizottság rendkívüli ülését 2024. december 6.-án 9:30-ra, melyhez kérem a Hivatal közreműködését.

dr. Ferenczi Norbert

frakcióvezető, bizottsági elnök

**Cegléd Város Önkormányzata Képviselő-testületének**

**.../2024. (XII. …..) önkormányzati rendelete**

**a Képviselő-testület és szervei szervezeti és működési szabályzatáról szóló**

**…/2024. (XII. …..) önkormányzati rendelet módosításáról**

**szóló rendelettervezetéhez az alábbi módosító indítványt tesszek.**

Az érintett szakaszokat kiemelve, a módosuló rendelkezéseket félkövérrel láttattom, az indokolások a szövegbe ágyazva jelennek meg.

Tekintettel arra, hogy lent leírtak a folyamatban lévő SZMSZ módosítással összehangolást igényelnek, kérem a Jogi, Ügyrendi-Közbiztonsági Bizottság illetve a hivatal Kapcsolódó közreműködését.

3. § A Képviselő-testület szervei:

a) a polgármester

b) a Képviselő-testület bizottságai:

ba) az öt tagú Jogi, Ügyrendi és Közbiztonsági Bizottság (JÜB)

bb) a kilenc tagú Humán Bizottság (HB)

bc) a tizenegy tagú Gazdasági Bizottság (GB)

bd) az öt tagú Pénzügyi Ellenőrző Bizottság (PEB)

be) a hét tagú Értéktár és **Értékvédelmi** Bizottság (**ÉÉTB)**

***bf) a három tagú Tulajdonosi Bizottság (TUB)***

***3/a § A Tulajdonosi Bizottság tagjai a 3 § b) ba, bc, be alatt megjelölt bizottságok mindenkori elnökei., külső tagja nincs.***

***3/b § A Képviselő-testület legfeljebb három tanácsnokot választhat. A tanácsnokok által felügyelt területek kijelöléséről a Képviselő-testület normatív határozattal gondoskodik.***

*TUB*

*Abból a célból javasoljuk a Tulajdonosi Bizottság létrehozását, hogy a Képviselő-testület által átruházható, és az Önkormányzatot, mint tulajdonost megillető jogok közül a Képviselő-testület által ráruházott hatásköröket gyakorolja.*

*A bizottság a Képviselő-testületnél rugalmasabban működik, ugyanakkor a testülethez hasonlóan nem egyszemélyi döntést hoz, hanem megfelelő összeállításban biztosíthatja a határozatok megalapozottságát, egyben tehermentesíti a Képviselő-testületet úgy, hogy működése átlátható.*

*Jelen előterjesztés keretében a Képviselő-testület a 100 %-os önkormányzati tulajdonú gazdasági társasági tekintetében a testületet, mint tulajdonost megillető, át nem ruházott tulajdonosi jogait javasoljuk a Tulajdonosi Bizottságra delegálni.*

*Az Mötv. 41. S (4) bekezdése alapján a képviselő-testület átruházhatja hatásköreit megjelölt szerveire (polgármester, a képviselő-testület bizottsága, a részönkormányzat testülete, a jegyző, továbbá a társulás).*

*Az egyszemélyes gazdasági társaságnál a Közgyűlés át nem ruházható hatáskörébe tartoznak:*

* *a gazdasági társaság alapítása, átszervezése, megszüntetése Mötv. 41. S (6) és 42. S 7. pontja alapján)*
* *a létesítő (alapító) okirat elfogadása, módosítása Mötv. 41. S (6) és 42. S 7. pontja alapján)*
* *a társaság alapvető üzleti kérdéseiben való döntéshozatal (Ptk. 3:109. S (2) alapján), különösen az elidegenítéssel, a további befolyásszerzéssel, az alaptőke, törzstőke felemelésével vagy csökkentésével, az elővásárlási jogról való lemondással, az üzleti terv elfogadásával kapcsolatos döntések*
* *a társaság alapvető személyi kérdéseiben való döntéshozatal (Ptk. 3:109. S (2) alapján) különösen a cégvezetők, vezető tisztségviselők kinevezésével és felmentésével, a könyvvizsgálók választásával, a felügyelő bizottsági tagok választásával, visszahívásával kapcsolatos döntések a számviteli törvény szerinti beszámoló jóváhagyása IPtk. 3:109. S (2) alapján) a nyereség felosztásáról való döntés IPtk. 3:109. S (2) alapján)*
* *szabályzat megalkotása a vezető tisztségviselők, felügyelőbizottsági tagok, valamint az Mt. 208. S-ának hatálya alá eső munkavállalók javadalmazása, valamint a jogviszony megszűnése*
* *esetére biztosított juttatások módjának, mértékének elveiről, annak rendszeréről CTaktv. 5. S (3) alapján)*
* *a taggal, a vezető tisztségviselővel, a felügyelőbizottsági taggal és a társasági könyvvizsgálóval szembeni kártérítési igény érvényesítése (Ptk. 3:109. S (3) alapján)*

*A fentiek alapján a nem kizárólagos közgyűlési hatáskörbe tartozó kérdések esetében nincs akadálya a gazdasági társaságokkal kapcsolatos döntések meghozatalának jogát a Képviselő-testület bizottságára ruházni.*

*Javasoljuk továbbá, hogy a Tulajdonosi Bizottság a Képviselő-testület által átruházott hatáskörében eljárva dönthessen az önkormányzat kizárólagos tulajdonában álló gazdasági társaságok tekintetében az Önkormányzatot megillető alapítói, tulajdonosi (tagsági) jogokról, ide nem értve:*

* *az alapítással, a létesítő okirat megállapításával és — a létesítő okiratban a vezérigazgató hatáskörébe utalt módosítások kivételével — módosításával, az átalakulással, a megszűnéssel, az elidegenítéssel, a további befolyásszerzéssel, az alaptőke, törzstőke felemelésével vagy csökkentésével, az elővásárlási jogról való lemondással, a cégvezetők, vezető tisztségviselők kinevezésével és felmentésével, a könyvvizsgálók választásával,*
* *a felügyelő bizottsági tagok választásával, visszahívásával, az üzleti terv elfogadásával a számviteli törvény szerinti beszámoló jóváhagyásával, a nyereség felosztásával, a vezető tisztségviselők, felügyelőbizottsági tagok, valamint az Mt. 208. S-ának hatálya alá eső munkavállalók javadalmazása, valamint a jogviszony megszűnése esetére biztosított juttatások módjának, mértékének elveiről, annak rendszeréről szóló javadalmazási szabályzat megalkotásával a taggal, a vezető tisztségviselővel, a felügyelőbizottsági taggal és a társasági könyvvizsgálóval szembeni kártérítési igény érvényesítésével kapcsolatos döntéseket.*

*A Tulajdonosi Bizottság gyakorolja az ügyvezető felett az egyéb munkáltatói jogokat.*

*A társaságok működésének irányítása és ellenőrzése mellett a társasági működést érintő kérdéseket a Tulajdonosi Bizottságnak tárgyalnia kell.*

*A bizottság összetételére vonatkozó javaslatunk: A bizottság tagjai a jelenlegi öt bizottság elnöke.*

*A tagok maguk közül választanak elnököt és maguk állapítják meg a bizottság ügyrendjét.*

*TANÁCSNOKOK*

*A helyi önkormányzati képviselő-testület az önkormányzati képviselők közül - a polgármesternek vagy bármely önkormányzati képviselőnek a javaslatára - egy vagy több tanácsnokot választhat. A tanácsnok felügyeli a képviselő-testület által meghatározott önkormányzati feladatkörök ellátását.*

*Ez a tisztség nem újkeletű sem a település-irányításban, sem Cegléden.*

*Továbbra is állítjuk, hogy jelenleg nincs olyan személy, nincsenek olyan személyek a közvetlen irányításban aki/akik elsődlegesen az önkormányzat gazdálkodását, egyébként a városi működés szempontjából kiemelt területeket felelősséggel és kiemelet feladatként nyomon kísérné.*

*A tanácsnok a javaslattétel mellett a saját feladatkörét érintő előterjesztéseket a bizottságokat megelőzően köteles áttanulmányozni és véleményezni. Véleménye nélkül az előterjesztést nem lehet bizottsági napirendként tárgyalni.*

7. § (1) Az önkormányzat hivatalos lapja: a Ceglédi Hírmondó.

…

***(6) A Ceglédi Hírmondó, mint az önkormányzat kommunikációs eszköze a nyilvánosság biztosítása érdekében a polgármesternek, , minden képviselőnek, képviselőcsoportnak –*** ***amennyiben a jelölőszervezetéből megválasztott polgármester ezzel a lehetőséggel nem él -, azonos terjedelemben biztosít megjelenési lehetőséget.***

8. § ***(1)*** Az Önkormányzat hivatalos honlapja: cegled.asp.lgov.hu

***(2) A települési weboldal, mint az önkormányzat hivatalos internetes felülete a nyilvánosság biztosítása keretében a polgármesternek, minden , képviselőnek, képviselőcsoportnak - amennyiben a jelölőszervezetéből megválasztott polgármester ezzel a lehetőséggel nem él - azonos terjedelemben biztosít megszólalási lehetőséget.***

*Önkormányzati cél, ezzel együtt jogos lakossági elvárás, hogy Cegléd lakossága az életüket, településüket érintő minden szükséges információval rendelkezzenek. Ennek keretében:*

* *megismerhessék a Képviselő-testület rövid-, közép –és hosszú távú terveit,*
* *értsék a döntési mechanizmusokat, valamint*
* *a Képviselő-testület funkcióját és működését.*

*Mindezt akkor látjuk megvalósíthatónak, ha és amennyiben az önkormányzat kommunikációs csatornáin minden vélemény megjelenhet.*

*Az önkormányzat külső kommunikációja során a pro-aktivitásra kell törekedni, hiszen aki először szólal meg, az irányíthatja az események értelmezését.*

*Ha ezt a képviselő-testület tagjai teszik meg elsőként, akkor szakmai érvekkel megelőzhetők a tájékozatlanságból, a tájékoztatás hiányából könnyen elterjedő rémhírek és megakadályozható az információk parttalan áramlása.*

*A kommunikáció akkor lesz hatékony, ha több csatornán keresztül zajlik, és a helyi polgárok többféle módon kibontott formában találkoznak ugyanazzal az információval.*

**Az Önkormányzat vállalkozásban való részvétele**

9. §

….

(3) Amennyiben az Önkormányzat vállalkozásban való részvételéről tárgyal a Képviselő-testület, úgy ezt megelőzően előkészítő eljárást kell lefolytatni, melyben szükséges tisztázni a részvétel anyagi, személyi és tárgyi feltételeit. Az eljárás során a Képviselő-testület illetékes bizottságai véleményt nyilvánítanak. Az eljárást ~~a Képviselő-testület döntésétől függően lefolytathatja~~ ***lefolytatja*** a ~~polgármester, az alpolgármesterek vagy az erre felkért ideiglenes~~ ***a Tulajdonosi Bizottság***. Az eljárás során az Önkormányzat szakértői véleményt kérhet, és közgazdasági költség-haszon elemzést végez, vagy végeztet.

11. § (1) Új önként vállalt helyi közügy önálló megoldását megelőzően előkészítő eljárást kell lefolytatni, amelynek során meg kell vizsgálni a feladat ellátásának anyagi, személyi és technikai feltételeit. Az eljárás során a Képviselő-testület illetékes bizottságát véleményezési jogkör illeti meg. Az előkészítő ~~eljárást a Képviselő-testület döntésétől függően a polgármester, az alpolgármester vagy az erre felkért bizottság folytatja le~~ eljárást ***lefolytatja a Tulajdonosi Bizottság***.

*A Tulajdonosi Bizottság, mint a bizottsági elnökökből álló szakmai testület tökéleten alkalmas az előkészítő eljárások lefolytatására – tehermentesítve ezzel a polgármestert, alpolgármestert, és a testületet is attól, hogy külön, ideiglenes bizottságot legyen szükséges összeállítania.*

*12. § (1) A Képviselő-testület – az Mötv-ben meghatározott kivételekkel – hatásköreit a 3. § a) -bf) pontjaiban meghatározott szerveire ruházhatja át.*

**A Tulajdonosi bizottság javasolt hatásköre:**

*DÖNT:*

* *az üzleti vagyon törzsvagyon kategóriába történő átsorolásáról, a költségvetési szerv használatába adott vagyon ingyenes használatának engedélyezéséről,*
* *az önkormányzat költségvetési szervei használatában lévő ingatlan esetében a három hónapot meghaladó, de legfeljebb három évig terjedő határozott idejű hasznosításának engedélyezéséről,*
* *az önkormányzat költségvetési szervei használatában lévő ingó vagyon legfeljebb öt évig terjedő határozott időre történő hasznosításának engedélyezéséről,*
* *az önkormányzati tulajdonban lévő ingatlan közérdekű használati joggal és biztonsági övezettel való megterheléséről, közterület esetében a terület igénybevételéről, valamint az előbbiekkel összefüggő tulajdonosi hozzájárulás megadásáról, a szükséges megállapodás megkötéséről az ingatlan forgalomképességére és forgalmi értékére tekintet nélkül, nettó 5 millió forint szerződéses összegig,*
* *a Tulajdonosi Bizottság dönt a vagyontárgyak értékesítéséről és váráslásáról az önkormányzat vagyonrendeletében foglaltak szerint,*
* *az önkormányzati tulajdonú gazdasági társaságok szervezeti és működési szabályzatáról,*
* *Az egymillió forint feletti beszerzési eljárások és közbeszerzési eljárások tekintetében a felkért ajánlattevők köréről*

*KÖZREMŰKÖDIK:*

* *a városüzemeltetéssel kapcsolatos éves feladattervek összeállításában,*
* *a tervezési feladatok költségvetési előirányzata, célszerű felosztása, ütemezés felhasználása során jelentkező feladatokban, a Főépítészi Csoport javaslatát figyelembe véve,*
* *a városfejlesztési koncepciók, programok, tervek kialakításában,*

*JAVASLATOT TESZ:*

* *az éves költségvetés városfejlesztési és városüzemeltetési ágazatot érintő előirányzatára,*
* *a jóváhagyott költségvetési előirányzatok átcsoportosítására,*

*hitel felvételére, céljának és nagyságának meghatározására,*

* *a hatályban lévő vagyonrendeletben foglaltaknak megfelelően az egyes vagyonrészek célszerű hasznosítására, ezen belül különösen az önkormányzat tulajdonában lévő forgalomképes vagyon értékesítésére, vásárlására, vállalkozásba vitelére, vagy bármely más módon való hasznosítására,*
* *a kommunális szolgáltatások színvonalának javítására, illetve fejlesztésére,*
* *az önkormányzat hatáskörébe tartozó feladatok ellátásának megvalósítására, megoldására,*

*városüzemeltetési problémák szabályozására,*

* *a városüzemeltetéssel kapcsolatos szolgáltatások díjainak megállapítására,*

*városüzemeltetéssel kapcsolatos vállalatok, gazdasági társaságok átalakítására, megszüntetésére,*

* *az átmenetileg szabad pénzeszközök felhasználására,*
* *a fizető parkolók területének kijelölésére,*

*ELLENŐRZI:*

* *a település és területi tervek végrehajtásának menetét (fejlesztési és rendezési tervek), a városrendezési előírások érvényesülését,*
* *a városrekonstrukciót, a műemlékekkel és helyi védelemben részesülő ingatlanokkal kapcsolatos intézkedéseket,*
* *a településfejlesztési és rendezési, a környezeti célok érvényesülése érdekében az önkormányzati területek és egyéb ingatlanok értékesítését, vásárlását, vagy bármely más módon történő hasznosítását már az előkészítő szakaszban, értékhatártól függetlenül.*

*VÉLEMÉNYEZ:*

* *a tisztségviselők, a bizottságok és a Hivatal gazdasági kihatású, és az önkormányzat vagyonát érintő javaslatait, előterjesztéseit,*
* *az önkormányzati vállalat, gazdasági társaság, vagy intézmény alapítását, átalakítását, illetve megszüntetését,*
* *az önkormányzati tulajdonban lévő vagyont érintő vállalkozásokat,*
* *a feladatkörét érintő önkormányzati rendeletek tervezetét,*
* *a közüzemi és kommunális szolgáltatást végző vállalatok, gazdasági társaságok tevékenységét,*
* *a feladatkörét érintő személyi és tárgyi pályázatokat,*
* *az engedélyokirat köteles beruházásokat,*

***Javasoljuk az Értéktár és Értékvédelmi bizottság hatáskörének kiterjesztését az alábbiakkal:***

* *kapcsolatot tart a rendvédelmi szervekkel,*
* *beszámoltatja a mezőőrésget és a közterületfelügyeletet,*
* *javaslatot tehet az egyes utcabútorok, játszóeszközök, egyéb közterületen elhelyezett tárgyak alkotásosok elhelyezésére, felújítására, áthelyezésére, a kapcsolódó költségvetési előirányzatok megteremtésére*
* *véleményezi a rendezvénynaptárat*
* *kijelöli a testvérvárosi delegációk tagjait.*

***Javasoljuk a Gazdasági Bizottság hatáskörének kiterjesztését az alábbiakkal:***

*Dönt az egymillió forint feletti beszerzési eljárások érvényességéről és engedélyezi a nyertes kihirdetését.*

**A Bizottsági hét intézményének visszaállítása:**

19. § (1) A Képviselő-testület munkaterv alapján, a nyári ülésszünet kivételével, havonta ülésezik, de évente legalább hat rendes ülést tart.

(2) A munkaterv szerinti ülést lehetőleg minden hónap harmadik csütörtökére kell összehívni, amennyiben az ünnep vagy pihenőnap, akkor az azt követő munkanapra.

(3) …

***(4) A munkaterv szerinti bizottsági üléseket lehetőleg minden hónap második hetének csütörtöki vagy pénteki napjára kell összehívni úgy, hogy az legalább négy munkanappal megelőzze az adott havi testületi ülés időpontját.***

~~21. § (1) A meghívót és az előterjesztéseket az ülés előtt legalább öt nappal korábban kell kézbesíteni.~~

***21. § (1) A testületi ülésen tárgyalásra szánt előterjesztéseket az adott hónap második hetének hétfőjén, 16 óráig ki kell küldeni a szakbizottságok mellett az illetékes tanácsnoknak is.***

*A jelen szmsz-módosítás a hatékonyabb döntéselőkészítést célozza a többlépcsős előkészítési/véleményezési rendszer kialakításával. A bizottságok - feladatkörükben - előkészítik a Képviselő-testület döntéseit, és ahhoz, hogy megalapozott döntések születhessenek már a bizottsági szinten, több időt szükséges biztosítani a felkészüléshez.*

*Ha a bizottságok munkájára több időt biztosítunk, az növeli az átláthatóságot és a döntések legitimációját is, hiszen a közvélemény is láthatja, hogy a döntéseket nem kapkodva, hanem alapos mérlegelés után hozták meg.*

*A tanácsnok az előterjesztést véleményezi. Véleményét a bizottsági ülés előtti nap 12 óráig megküldi a bizottság elnökének.*

**Előterjesztések és rendeletkezdeményezés rendje:**

31. § (1) A Képviselő-testület elé a következő megjelöléssel kerülhetnek előterjesztések:

…

(2) A Képviselő-testület elé előterjesztést terjeszthet

a) a polgármester, az alpolgármester,

b) a jegyző,

c) a Hivatal vezető munkakört betöltő közszolgálati tisztviselői

e) a bizottság,

f) a települési képviselő

***g) a tanácsnok***

***h) a munkacsoport***

32. § (1) …

(2) A sürgősségi indítvány benyújtásának a feltételei:

a) …

b) Sürgősségi indítványt nyújthatnak be:

ba) a polgármester,

bb) az alpolgármester(ek),

bc) a témakör szerint illetékes bizottság(ok) elnöke(i),

bd) a képviselő-testület tagja,

be) a jegyző.

***bf) a tanácsnok***

45. § Rendelet alkotását kezdeményezheti:

a) a képviselő-testület tagja

b) a képviselő-testület bizottságai

c) a polgármester,

***d) a tanácsnok***

***e)*** a jegyző,

***f)*** a szabályozandó tárgykörben érintett érdekképviseleti szervek,

***g)*** helyi népszavazás.

*A tanácsnok véleményezési joga tehát egyfajta előzetes szűrőt biztosít, ami segíthet a bizottságok számára a döntéselőkészítésben, valamint a megfelelő előkészítettség és szakmai háttér biztosításában.*

*Indokolt, hogy a tisztség súlyához igazítottan előterjesztést, sürgősségi indítványt nyújthasson be és rendelet alkotását kezdeményezhesse.*

**Polgármesteri hatáskörök:**

52. § A polgármester az Mötv-ben és más jogszabályokban meghatározott hatáskörein túlmenően:

a) ellátja az önkormányzat nemzetközi kapcsolataival összefüggő protokolláris feladatokat;

b) véleményt nyilvánít a város életét érintő kérdésekben; ***az e rendelet 7. §-ában nevesített helyi, önkormányzati médiumok esetében az ott írt mértékig.***

c) nyilatkozatot ad a hírközlő szerveknek; ***az e rendelet 7. §-ában nevesített helyi, önkormányzati médiumok esetében az ott írt mértékig.***

d) gondoskodik a képviselő-testület és szervei, valamint az önkormányzat költségvetési szervei munkáját, céljait hitelesen és tárgyilagosan bemutató, a város érdekének megfelelő propaganda tevékenység kialakításáról;

e) irányítja az önkormányzat nemzetközi tevékenységét;

f) ellátja a törvényben megfogalmazott honvédelmi és polgári védelmi feladatokat;

g) koordinálja, segíti és összefogja a település civil kezdeményezéseit

h) döntést hozhat a Képviselő-testület utólagos tájékoztatása mellett:

*ha)* ***nettó ~~három~~ egymillió***forintot meg nem haladó forrásfelhasználásról;

…

*A b) és c) pontok esetében a kiegészítés a 7. §-ban írt kiegészítéssel való szinkronitás miatt indokolt.*

*A ha) pont esetében a módosítás a pénzügyi ellenőrzés és a döntéshozatali folyamatok szorosabb szabályozása érdekében merült fel.*

*A nagyobb összegekkel kapcsolatos döntéseket a testület, bizottságok vagy más szakértők bevonásával lehet meghozni, ami csökkentheti a hibás vagy önkényes döntések kockázatát.*

*A kisebb összegű önálló döntések lehetősége lehetőséget ad arra, hogy a polgármester gyorsan reagáljon a helyi problémákra. A testület vagy bizottságok bevonásával erősödhet a belső kontroll, és ezáltal csökkenthető a döntések esetleges elfogultsága vagy felelőtlensége.*

**Gazdálkodásra vonatkozó rendelkezések**

66. § (1) Az önkormányzat tulajdonára és gazdálkodására vonatkozó alapvető rendelkezéseket az Mötv., a nemzeti vagyonról szóló törvény és más törvények mellett külön önkormányzati rendelet határozza meg.

(2) A ~~polgármester~~ a ***Tulajdonosi Bizottság*** az önkormányzat vagyonát vagy tulajdonát érintő ügyekben jelen szabályzatban valamint a költségvetésben foglaltak alapján köthet szerződéseket, vállalhat kötelezettségeket, írhat alá megállapodást.

(3) A polgármester ***mellett a Tulajdonosi Bizottság*** az önkormányzati vagyon helyzetének alakulásáról évente egy alkalommal köteles tájékoztatni a lakosságot.

*A vagyongazdálkodás, illetve a jelentős vagyontárgyakkal kapcsolatos döntések – például azok értékesítése, bérbeadása, vagy más módon történő hasznosítása – a Tulajdonosi Bizottság hatáskörébe kerülnek. A polgármester csak az önkormányzati vagyon kezelésére vonatkozó előterjesztéseket készíti elő.*